সেনাকে অবমাননা, জিতেন্দ্র, একতা কপূরের বিরুদ্ধে তদন্ত

ওয়েব ডেস্ক: বিপাকে একতা (Ekta Kapoor)। তাঁর ‘শাস ভি কভি বহু থি’র মতো হিন্দি সিরিয়াল জনপ্রিয়তায় রেকর্ড করে। সিনেমা, সিরিয়ালের পর ওয়েব সিরিজেও তাঁর দাপট অক্ষুণ্ণ। বলিউডের অন্যতম ক্ষমতাশালী মহিলা প্রযোজক একতা কপূরের বিরুদ্ধে এবার পুলিশের তদন্তের নির্দেশ। অভিযোগ, ওয়েব সিরিজে ভারতীয় সেনাকে অপমান। পুলিশের তদন্তের নির্দেশ দিল মুম্বইয়ের এক আদালত।আদালত ৯ মের মধ্যে রিপোর্ট চেয়েছে। ইউটিউবার বিকাশ পাঠক ওরফে হিন্দুস্তানি ভাউ ওই অভিযোগ দায়ের করেন। ওই অভিযোগপত্রে একতা কপূরের প্রযোজনা সংস্থা অল্ট বালাজি, মা শোভা ও প্রবীণ অভিনেতা বাবা জিতেন্দ্র কাপুরের নামও রয়েছে।

ওয়েব সিরিজে দেখা গিয়েছে, এক মিলিটারি অফিসারের অবৈধ যৌন আচরণ। ২০২০ সালে মে মাসে ওই এপিসোড সম্প্রচারিত হয়। আইনজীবী আলি কাসিফখান দেশমুখের মাধ্যমে অভিযোগ দায়ের করা হয়। ২০২ ধারায় এফআইআর করা হয়।